በልማትና መልካም አስተዳደር ሥራዎች ላይ የህዝብ ተሳትፎ ለከተሞች ዕደገት የላቀ ፋይዳ እንዳለው ተገለፀ
 – በልማትና መልካም አስተዳደር ሥራዎች ላይ የህዝብ ቀጥተኛ ተሳትፎ ለከተሞች ዕደገት የላቀ ፋይዳ እንዳለው ተገለፀ፡፡በባህር ዳር ከተማ ለአምስተኛ ጊዜ እተካሄደ ባለው የኢትዮጰያ ከተሞች ሳምንት ምክንያት በማረግ “የመልካም አስተዳደር ግንባታ ስትራቴጂና ማስፈፀሚያ ስልቶች” በሚል ርዕስ በተዘጋጀው የረቂቅ ሰነድ ላይ ውይይት ተካሂዷል፡፡በከተማ ልማት፣ ቤቶችና ኮንስትራክሽን ሚኒስቴር በተዘጋጀው ሰነድ ላይ እንደተገለፀው የከተሞች መልካም አስተዳደር ስትራቴጂን ህዝብን ባሳተፈ ሁኔታ በመተግበር የከተማ ነዋሪዎችን በሁለንተናዊ የልማት አቅጣጫዎች ተጠቃሚ ማድረግ ይገባል፡፡በረቂቅ ደረጃ በተዘጋጀውና ለውይይት በቀረበው ሰነድ ላይ እንደተብራራው በከተሞች ቀልጣፋና ውጤታማ አገልግሎት እንዲሁም ለልማት የተመቸ ሁኔታ ለማረጋጥ በከተሞች ልማትና መልካም አስተዳደር ላይ የህዝቦች ተሳትፎና የሥልጣን ባለቤትነት በትክክል ማሳካት ይገባል፡፡ለከተሞች ፈጣን እደገት መረጋገጥ በመንግስትና በማዘጋጃ ቤቶች የሚቀርቡ አገልግሎቶች በግልጽነትና በተጠያቂነት የሚፈፀሙበትን ሥርዓት መዘርጋት ወሳኝ መሆኑ በስትራቴጂ ሰነዱ የተጠቆመ ሲሆን፣ የልማታዊ ዲሞክራሲያዊ መንግስትና የልማታዊ ባለሃብቱን አጋርነት መጠናከር እንደሚያስፈልግም ተመልክቷል፡፡ፈጣን፣ ፍታዊ፣ቀጣይና የተረጋጋ ልማት መረጋገጥ፣  የህግ የበላይነት በሚመለከታቸው ባለድርሻ አካላት ቅንጅትና አቅም ግንባታ ማጠናከር ብሎም ባልተማከለ አስተዳደር የከተሞችን ተዋረዳዊ ሥልጣን ማስፋት ልማትን በከተሞች በፈጣን ሁኔታ እንደሚያስቀጠሉም ተብራርቷል፡፡በከተሞች ልማትና መልካም አስተዳደር ግንባታ ሥራዎች ላይ መሠረታዊ ለውጥ ለማምጣት በጥናትና ምርምር ብሎም በምሁራን የተደገፈ ጠንካራ አደረጃጀቶች መኖር እንዳለባቸው በሰነዱ የተካተተ ሲሆን ለዚህ ደግሞ ለከተሞች ቀጥተኛና ቅርብ ድጋፍ የሚሰጡ ኢንስቲትዩቶች እንደሚቋቋሙ ተገልጿል፡፡በቀረበው ረቂቅ ሰነድ ላይ ተሳታፊዎች በሰጡት አስተያየት ሰነዱ ችግሮችን በመፍታት መልካም ተሞክሮዎችን በማጠናከር ከተሞች በለውጥ ግስጋሴ ወስጥ ፈጥነው እንዲራመዱ  ከማድረግ አኳያ ከፍተኛ ጠቀሜታ ይኖረዋል ብለዋል፡፡በውይይት መድረኩ ከ190 በላይ ከተሞች፣ ከፌደራልና ከክልል መሥሪያ ቤቶች የመጡ የሥራ ሃላፊዎችን ተሳታፊ ሆነዋል፡፡